Kredietooreenkomste: Jy móét ’n kennisgewing voor dagvaarding kry - Jou Geld | Solidariteit WêreldJou Geld | Solidariteit Wêreld
Tuis › Artikels › Kredietooreenkomste: Jy móét ’n kennisgewing voor dagvaarding kry
Kredietooreenkomste: Jy móét ’n kennisgewing voor dagvaarding kry
Maandag, Mei 16th, 2016
Vraag: “Vandag het ek ’n dagvaarding ontvang van ’n kredietverskaffer wat ’n persoonlike lening aan my toegestaan het. Ek erken ek het een of twee betalings gemis, maar ek het nie gedink ek is só ver agterstallig nie. Hulle moes my sekerlik eers gebel of ’n brief gestuur het om aan te dring op betaling voor hulle hof toe is? Ek skuld hulle nie eens ’n groot bedrag geld nie, en nou moet ek boonop regskostes betaal.”
Antwoord: Ingevolge die Nasionale Kredietwet (“Kredietwet”) het jy as verbruiker sekere regte wat nié verdwyn weens wanbetaling op ’n kredietooreenkoms nie. Artikel 129 van die Kredietwet verseker sommige van hierdie regte deur kredietverskaffers te verplig om ’n geskrewe kennisgewing aan ’n verbruiker te besorg wanneer hy/sy ’n betaling in terme van ’n kredietooreenkoms mis, soos in geval van jou persoonlike lening.
Dié kennisgewing waarsku jou dus van opkomende litigasie en ’n moonlike uitspraak teen jou naam, en lig jou ook in van moontlike stappe wat jy kan neem om regsaksie te verhoed. Eenvoudig gestel, behoort hierdie brief jou te help om die weg vorentoe te beplan en jou in staat te stel om jou wanbetaling reg te stel en op dié manier duur, tydrowende en spanningsvolle regstappe te vermy.
’n Artikel 129-kennisgewing moet altyd enige litigasie wat ’n kredietooreenkoms afdwing, voorafgaan, en ons howe het onlangs beklemtoon dat ’n kredietverskaffer nie sommer net dié kennisgewing aan ’n dagvaarding kan heg nie, aangesien dit die doel van die kennisgewing ondermyn. ’n Tipiese Artikel 129-kennisgewing (brief) moet jou in kennis stel dat jy jou verpligtinge in terme van die kredietooreenkoms versuim het en sal jou aanraai om die kredietooreenkoms na ’n skuldberader, agentskap vir alternatiewe geskiloplossings, verbruikershof of ombud met jurisdiksie te verwys, met die bedoeling dat die partye enige geskil in terme van die ooreenkoms oplos óf ’n plan beraam om die betalings op datum te bring.
Ongeag jou regte, bly dit belangrik om te besef dat as jy inderdaad versuim het om te betaal, dit nie hulle eis teen jou sal uitwis óf jou versuim sal verskoon indien die kredietverskaffer nalaat om hierdie kennisgewing vir jou te gee nie. Dit sal bloot die afdwing van hulle regte in terme van die kredietooreenkoms teen jou, uitstel, en ’n hof sal jou tyd gee om planne vir terugbetaling te maak of om die bystand van bogenoemde instellings te bekom.